Endnu et Apple datacenter i Danmark

Siri, iTunes, App Store, Maps og andre Apple-tjenester får mere plads at boltre sig på, når Apple i 2019 åbner sit andet europæiske datacenter i Danmark. For to år siden meddelte Apple, at de ville bygge et kolossalt datacenter i Viborg; denne gang er det Aabenraa, der skal lægge jord til. Det skriver Ritzau.

– Vi er glade for at kunne udvide vores datacenter-drift i Danmark og samtidig investere i nye kilder til grøn energi. Det planlagte center i Aabenraa vil, som alle vores datacentre, køre på ren energi fra første dag takket være nye energiprojekter, som vi skaber, skriver Erik Stannow, nordisk chef for Apple, i en skriftlig kommentar til Ritzau.

Det nye Apple datacenter skal placeres i nærheden af højspændingsstationen Kassø og ligesom i Viborg er det planen, at varmen fra datacenteret skal kanaliseres tilbage i forsyningsnettet og give varme i de Aaabenraaske stuer.

Mekka for datacentre

Med det nye Apple datacenter har it-giganten investeret voldsomme 12 milliarder kroner i danske datacentre. De to centre vil, når de er færdige, give arbejde til mellem 100-200 personer.

Også Google og Facebook har valgt Danmark som lokation for datacentre. Facebook er i gang med at bygge ved Odense, mens Google forventes at bygge ved Fredericia.

Viborg-datacentret forventes at komme i drift i løbet af i år.

Computertegning af Apples datacenter i Viborg.

Endnu et Apple datacenter i Danmark