Viborg får stadig ingen varme fra Apples datacenter

Den daværende Viborg-borgmester kalde det for den største dag i byens historie, da Apple meddelte, at de ville bygge et datacenter uden for Viborg. Datacenteret ville generere så meget overskudsvarme, at den kunne varme hele kommunen op, blev det lovet.

Fuldt udbygget kan også Silkeborg og Randers med oplande få varme fra centret, skrev Viborg Stifts Folkeblad, dengang i 2015. Men her seks år senere – og halvandet år efter at datacenteret er taget i brug – er der stadig ikke gratis varme. Hverken i Viborg by, kommune eller nabobyerne.

Tværtimod kan beboerne i Viborg nu se frem til en forhøjet varmeregning på grund af prisstigninger på naturgas, skriver Jyllands-Posten.

Man kan dog ikke klandre Apple for den manglende varme. I stedet har det simpelthen været for dyrt at sende overskudsvarmen ud til danske hjem. Det skyldes danske afgiftsregler. Men selv om de nu er ændret, er der fortsat ikke overskudsvarme til viborgenserne:

– Jeg har ingen kommentarer for nuværende, fordi der foregår forhandlinger. Ud over det kan jeg ikke tilføje noget, siger formand Kristian Brøns Nielsen fra Viborg Varme til Jyllands-Posten.

Apples store datacenter vil, fuldt udbygget, bestå af seks moduler. Kun den ene er endnu bygget og i brug. Det er en ordentlig krabat, der er 14 meter høj, 80 meter bred og 360 meter lang.

Også Google og Facebook har datacentre i Danmark. I november 2020 åbnede Google for et af verdens grønneste datacentre ved Fredericia. Hele datacentrets elektricitetsforbrug opvejes nemlig af grøn strøm fra solceller. Google har sideløbende investeret i fem solcelleparker rundt om i landet med en samlet kapacitet på 160MW.

Viborg får stadig ingen varme fra Apples datacenter